44. pne.


Godina 44. pne. bila je redovna godina koja počinje u nedjelju prema julijanskom kalendaru. U svoje vrijeme je bila poznata kao Godina konzulstva Cezara i Antonija ili, rjeđe godina 710. Ab urbe condita. Oznaka 44. pne. za ovu godinu je ušla u upotrebu od ranog srednjeg vijeka, kada je u Evropi kalendarska era Anno Domini postala glavna metoda imenovanja godina.

Događaji 

 1.1. - Rimskom Republikom formalno počinju kao konzuli upravljati Gaj Julije Cezar i Marko Antonije.
 februar - U Rimu, prilikom proslave Luperkalija Marko Antonije Cezaru kao poklon daje nudi kraljevsku dijademu tražeći da je stavi na glavu i tako sebe proglasi kraljem. Cezar to odbija i umjesto toga daje krunu pohraniti u Jupiterov hram.
 15.3. (Martovske ide) — Atentat na rimskog diktatora Julija Cezara koji je noževima izboden na smrt od strane grupe rimskih senatora koje vode Gaj Kasije Longin, Marko Junije Brut i Cezarov admiral Decim Brut. Prema predaji - koju je William Shakespeare iskoristio za svoju dramu Julije Cezar - Cezarove posljednje riječi su bile "Et tu, Brute?"
 20.3. — U Rimu je održan Cezarov pogreb. Tom prilkikom Marko Antonije drži posmrtno slovo - govor koji će kasnije postati poznat po Shakespeareovoj frazi Friends, Romans, countrymen, lend me your ears - u kojoj zavjerenike protiv Cezara proglašava ubicama i zločincima. Kada prilikom govora pokaže Cezarovu grimiznu togu s tragovima krvi, razbješnjeli građani demoliraju Forum i prave improviziranu lomaču kako bi, suprotno običajima, Cezara sahranili unutar rimskih zidina. Nakon što je potpirio taj izraz narodnog nezadovoljstva Antonije postaje najpopularniji i najmoćniji čovjek u Rimu.
 početak aprila — Mladi Oktavijan se iz Apolonije u Dalmaciji, gdje ga je zatekla vijest o Cezarovoj smrti, vraća u Rim, usprkos odgovaranja od strane majke Acije i Antonija.
 18.4. - 21.4. — Oktavijan u nekoliko navrata posjećuje Cicerona, znajući za njegovo neprijateljstvo prema Antoniju, te nastoji da od njega stvori svog glavnog političkog saveznika.
 jun— Antoniju je na pet godina predana prokonzularna uprava nad Transalpinskom (današnja Francuska) i Cisalpinskom Galijom (današnja Sjeverna Italija).
 2.9. — Egipatska kraljica (faraon) Kleopatra VII proglašava svog sina Cezariona suvladarom davši mu službeno ime Ptolemej XV.
 2.9. — Ciceron objavljuje prvu od svojih Filipika - govora/pamfleta čija je meta Antonije. U sljedećih nekoliko mjeseci će Ciceron objaviti njih 14.
 decembar - Antonije na čelu sebi vjernih legija pod opsadu stavlja Mutinu (današnja Modena) gdje se nalazi sjedište Bruta Albina, guvernera Cisalpinske Galije i jednog od Cezarovih ubica. Time započinje Mutinski rat, prvi građanski rat nakon Cezarovog ubistva. Mladi Oktavijan diže legije pod izlikom kako bi podržao Decima.
 Napravljen rimski denar s prikazom lica Julija Cezara, koji se danas čuva u Američkom numizmatičkom društvu u New Yorku.
 Komosik nasljeđuje Burebistu kao kralj Dacije.

Rođenja 

 Gnej Kalpurnije Pizon, rimski državnik i guverner Sirije (u. 20. n.e.)

Smrti 
 15.3. — Julije Cezar, rimski vojskovođa i državnik (atentat u zgradi Senata) (u. 100. pne.)
 26.7. — Faraon Ptolemej XIV od Egipta (posljednji spomen kao žive ličnosti) (r. 60. pne./59. pne.)
 Burebista, kralj Dacije (vladao 82. pne. – 44. pne.)
 Antipater Idumejac, prokurator Judeje i otac Heroda Velikog